Bekende ontwikkelaar sterf aan hartaanval | Netwerk24
Bekende ontwikkelaar sterf aan hartaanval
Deur Werner Beukes 13 April 2021 05:09
'n Gedenkdiens word beplan vir Anthony Sinovich (77), 'n prominente eiendomsontwikkelaar van die Sinovich-groep in Pretoria, wat Woensdag op vakansie in Vishoek in die Wes-Kaap aan 'n hartaanval dood is.
"My pa was nog op en wakker vir sy ouderdom. Hy en my ma, Ilona, was op vakansie toe dit gebeur het. My pa se afsterwe kom as 'n groot skok," het sy seun, Anton, Maandag gesê.
Sinovich is op 11 Februarie 1944 in Pretoria gebore. Hy is van Kroatiese afkoms en het in Daspoort op die familieplaas grootgeword.
Anthony Sinovich, 'n prominente eiendomsontwikkelaar van die Sinovich-groep in Pretoria, saam met sy vrou, Ilona. Die 77-jarige Sinovich is Woensdag aan 'n hartaanval oorlede.
Hy het aanvanklik met boerdery op die plaas gehelp voordat hy hom in sy vroeë twintigs op die familieonderneming, 'n eiendomsontwikkelingsmaatskappy, begin toespits het.
"Wat vandag bekend staan as die voorstad Sinoville was 'n plaas wat deur my oupa, George Sinovich, gekoop is.
"Die Sinovich-familie het op die plaas Sinoville met eiendomsontwikkeling begin wat oor die jare heen deur die generasies voortgesit en uitgebrei is," sê Anton.
"My pa was 'n verantwoordelike en opregte mens wat alles vir sy gesin gedoen het. Hy was 'n liefdevolle man vir my ma," sê Anton. Hulle was 48 jaar getroud.
Tanya, sy dogter, sê Sinovich was oneindig passievol oor eiendomsontwikkeling. "Dit is die rede hoekom hy eers verlede jaar afgetree het. Hy was ook bekend vir sy vrygewigheid en sou alles doen vir liefdadigheidsorganisasies," sê sy.
Tanya beskryf hom as 'n man van "onberispelike integriteit". "My pa se skielike heengaan is 'n reuseverlies vir die familie en die gemeenskap," sê sy.
Sy spreek haar dank uit vir al die boodskappe van liefde en ondersteuning wat die familie in dié hartseer tyd ontvang het.
Sinovich word oorleef deur sy vrou, Ilona, sy kinders, Anton, Mark en Tanya, sy skoonseun, Fred, en skoondogter, Fern, en sy kleinkinders, Julia, Donna, Sienna, James en Nikola.